|  |
| --- |
|     |

Høring vedrørende bekendtgørelsesændringer om kollektiv afkortning

Vedlagt følger udkast til ”Bekendtgørelse om arbejdsmarkedsuddannelser mv.” samt høringsliste. Høringen er ligeledes lagt på Høringsportalen.

Høringsfristen udløber d. 19. maj 2017, kl. 12.

Svar bedes sendt til eutkvo@stukuvm.dk med kopi til joergen.brogaard.nielsen@stukuvm.dk.

Høringen vedrører ændringer i bekendtgørelsen der indfører mulighed for, at godkendte udbydere af AMU kan gennemføre forsøg med at afkorte varigheden af en arbejdsmarkedsuddannelse for grupper af deltagere (kollektiv afkortning).

Betingelse for, at en godkendt udbyder kan foretage kollektiv afkortning af en arbejdsmarkedsuddannelse, er, at efteruddannelsesudvalgene på AMU-området har udviklet sluttest til arbejdsmarkedsuddannelsen.

Sluttesten skal vise, om den enkelte deltager har nået alle de mål, der er fastsat i arbejdsmarkedsuddannelsens handlingsorienterede målformulering, uanset om målet er nået ved deltagelse på arbejdsmarkedsuddannelsen eller på anden vis. Arbejdsmarkedsuddannelser, der er sluttest til, optages på listen i Bilag 1 til bekendtgørelsen.

På arbejdsmarkedsuddannelser, som er optaget i Bilag 1, kan en gruppe deltagere gennem kollektiv afkortning få mulighed for at gennemføre på kortere tid end normeret, f.eks. hvis en virksomhed eller en gruppe deltagere i en forudgående dialog med AMU-udbyderen har argumenteret for, at deltagergruppen i forvejen har en række kompetencer, som er del af kursets indhold.

Forsøg med kollektiv afkortning er en del af udmøntningen af ”Trepartsaftale om tilstrækkelig og kvalificeret arbejdskraft i hele Danmark og praktikpladser”.

Ændringer vedrørende kollektiv afkortning er indført med fremhævning i udkastet til ny bekendtgørelse med tilhørende nyt Bilag 1.

Jørgen Brogaard Nielsen

Fuldmægtig

Kontor for voksenuddannelse og overgange

Direkte tlf. +45 33 92 53 50

joergen.brogaard.nielsen@stukuvm.dk